Proposta għal DEĊIŻJONI TAL-KUNSILL dwar l-iffirmar, f'isem l-Unjoni, tal-Ftehim li jipprovdi qafas ġenerali għall-kooperazzjoni msaħħa bejn l-Unjoni Ewropea u l-Organizzazzjoni Ewropea għas-Sigurtà tan-Navigazzjoni bl-Ajru u l-applikazzjoni provviżorja tiegħu /* COM/2012/0438 final - 2012/0212 (NLE) */





MEMORANDUM TA' SPJEGAZZJONI 1. IL-KUNTEST TAL-PROPOSTA Fis-6 ta’ Ottubru 2011, il-Kunsill ta mandat lill-Kummissjoni li kien jawtorizzaha tiftaħ in-negozjati mal-Organizzazzjoni Ewropea għas-Sigurtà tan-Navigazzjoni bl-Ajru (l-Eurocontrol) sabiex tikkonkludi ftehim ta' kooperazzjoni bejn l-Unjoni Ewropea (l-UE) u l-Eurocontrol. Il-Ftehim għandu jirrikonoxxi l-prinċipji tal-Ajru Uniku Ewropew (is-SES), u b’mod partikolari r-rwol tal-UE bħala r-regolatur uniku tal-ġestjoni tat-traffiku tal-ajru (l-ATM) u l-użu tal-ħila teknika tal-Eurocontrol, biex jgħin lill-UE ttejjeb l-ATM fl-Ewropa skont il-qafas legali tas-SES u biex jgħin lill-UE fl-implimentazzjoni u l-iżvilupp tas-SES u ta’ politiki relatati oħrajn (dwar l-ambjent, it-tibdil fil-klima u r-riċerka). Il-Ftehim għandu jiffaċilita wkoll aktar riformi istituzzjonali fl-Eurocontrol, pereżempju billi jistabbilixxi relazzjoni ġdida bejn l-Eurocontrol u l-Aġenżija Ewropea tas-Sikurezza tal-Avjazzjoni (l-EASA), u għandu jipprovdi qafas għal kwistjonijiet potenzjalment sensittivi bħall-kooperazzjoni ċivili u militari pan-Ewropea. Abbażi tad-direttivi ta’ nnegozjar tal-mandat, iż-żewġ partijiet inizjalaw abbozz ta' ftehim fl-24 ta’ April 2012. L-abbozz ta' Ftehim propost jiddefinixxi t-termini u l-kundizzjonijiet ta' kooperazzjoni msaħħa bejn l-UE u l-Eurocontrol biex l-UE tingħata appoġġ fl-implimentazzjoni u l-iżvilupp tal-ATM skont il-qafas legali tas-SES u l-politiki relatati tal-UE. L-għanijiet huma: li jingħata kontribut għall-implimentazzjoni f’waqtha u konsistenti tas-SES fl-UE u ma’ Stati li jaqblu li jintrabtu bis-SES; li jiġu ffaċilitati l-kooperazzjoni ċivili u militari meħtieġa dwar l-ATM fis-SES u l-użu tal-ħila tal-Eurocontrol f'dawn l-oqsma; u li jiġi ffaċilitat l-involviment ta’ Stati li mhumiex membri tal-UE fis-SES. Barra minn hekk, l-abbozz ta’ Ftehim jimmira li jiġu żgurati s-sinerġiji u li tiġi evitata d-duplikazzjoni tax-xogħol imwettaq mill-EASA fi kwistjonijiet tal-ATM relatati mas-sigurtà u fi kwistjonijiet ambjentali u li titqies id-dimensjoni pan-Ewropea tal-Eurocontrol. L-abbozz ta' Ftehim propost jelenka l-oqsma ta' kooperazzjoni marbutin mal-implimentazzjoni tas-SES, tas-SESAR u ta’ politiki relatati oħrajn tal-UE li ser ikunu ddefiniti f’aktar dettall f’annessi separati tal-Ftehim. L-abbozz ta' Ftehim propost jiddefinixxi l-forom u l-mekkaniżmi ta' kooperazzjoni u koordinazzjoni bejn il-partijiet, inklużi l-proċessi ta' konsultazzjoni mal-partijiet interessati. Kumitat Konġunt imwaqqaf mill-Ftehim ser ikun responsabbli għall-ġestjoni u l-funzjonament tiegħu. Barra minn hekk, il-finanzjament tal-attivitajiet huwa ddefinit skont ir-regoli applikabbli għall-baġits rispettivi tal-partijiet. Il-Kummissjoni tipproponi lill-Kunsill jadotta: · deċiżjoni li tawtorizza l-iffirmar tal-Ftehim u l-applikazzjoni provviżorja tiegħu qabel id-dħul fis-seħħ tiegħu; · ladarba din l-ewwel deċiżjoni tkun ġiet adottata, deċiżjoni oħra dwar il-konklużjoni tal-Ftehim, bil-għan li dan jidħol fis-seħħ abbażi tal-kunsens tal-Parlament Ewropew. 2. ELEMENTI LEGALI TAL-PROPOSTA Iż-żewġ Deċiżjonijiet tal-Kunsill proposti huma bbażati fuq l-Artikolu 100(2) tat-Trattat dwar il-Funzjonament tal-Unjoni Ewropea (it-TFUE). Barra minn hekk, id-Deċiżjoni tal-Kunsill dwar l-iffirmar u l-applikazzjoni provviżorja tal-ftehim hija bbażata fuq l-Artikolu 218(5) tat-TFUE, waqt li d-Deċiżjoni tal-Kunsill dwar il-konklużjoni tal-ftehim hija bbażata fuq l-Artikolu 218(6) tiegħu. Il-Ftehim dwar il-kooperazzjoni msaħħa bejn l-UE u l-Eurocontrol huwa strument legali vinkolanti effiċjenti li jinkoraġġixxi l-kooperazzjoni teknika bejn iż-żewġ partijiet. Jistabbilixxi qafas ġenerali li jippermetti li jitwaqqfu attivitajiet ta’ kooperazzjoni fil-qasam tal-ATM u f’politiki relatati. Il-ftehim propost ma jimponi l-ebda piż amministrattiv jew finanzjarju addizzjonali fuq l-awtoritajiet tal-Istati Membri. 2012/0212 (NLE) Proposta għal DEĊIŻJONI TAL-KUNSILL dwar l-iffirmar, f'isem l-Unjoni, tal-Ftehim li jipprovdi qafas ġenerali għall-kooperazzjoni msaħħa bejn l-Unjoni Ewropea u l-Organizzazzjoni Ewropea għas-Sigurtà tan-Navigazzjoni bl-Ajru u l-applikazzjoni provviżorja tiegħu (Test b'rilevanza għaż-ŻEE) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(5) tiegħu, Wara li kkunsidra l-proposta tal-Kummissjoni Ewropea, Billi: (1) Il-Kummissjoni Ewropea innegozjat Ftehim, f’isem l-Unjoni, li jipprovdi qafas ġenerali għall-kooperazzjoni msaħħa (minn hawn ’il quddiem imsejjaħ “il-Ftehim”) bejn l-Unjoni Ewropea u l-Organizzazzjoni Ewropea għas-Sigurtà tan-Navigazzjoni bl-Ajru, skont id-Deċiżjoni tal-Kunsill tas-6 ta' Ottubru 2011 li tawtorizza lill-Kummissjoni tiftaħ in-negozjati. (2) Il-Ftehim ġie inizjalat fl-24 ta' April 2012. (3) Il-Ftehim għandu jiġi ffirmat u applikat b’mod provviżorju, sakemm jitlestew il-proċeduri għall-konklużjoni tal-Ftehim. (4) Jeħtieġ li jiġu stabbiliti arranġamenti proċedurali għall-parteċipazzjoni tal-Unjoni fil-Kumitat Konġunt imwaqqaf skont il-Ftehim, ADOTTA DIN ID-DEĊIŻJONI: Artikolu 1 L-iffirmar tal-Ftehim li jipprovdi qafas ġenerali għall-kooperazzjoni msaħħa bejn l-Unjoni Ewropea u l-Organizzazzjoni Ewropea għas-Sigurtà tan-Navigazzjoni bl-Ajru b’dan qed jiġi approvat f'isem l-Unjoni, suġġett għall-konklużjoni tal-Ftehim. It-test tal-Ftehim huwa mehmuż ma’ din id-Deċiżjoni. Artikolu 2 Is-Segretarjat Ġenerali tal-Kunsill għandu jistabbilixxi l-istrument ta' setgħat sħaħ għall-iffirmar tal-Ftehim, suġġett għall-konklużjoni tiegħu, għall-persuna (jew il-persuni) indikata/indikati min-negozjatur tal-Ftehim. Artikolu 3 Il-Ftehim għandu jiġi applikat b’mod provviżorju, skont l-Artikolu 13.1 tiegħu, mid-data tal-firma tiegħu, sakemm jidħol fis-seħħ. Artikolu 4 1. L-Unjoni għandha tiġi rrappreżentata mill-Kummissjoni fil-Kumitat Konġunt imwaqqaf skont l-Artikolu 7 tal-Ftehim. 2. Wara li tikkonsulta ma’ Kumitat Speċjali maħtur mill-Kunsill, il-Kummissjoni għandha tistabbilixxi l-pożizzjoni li l-Unjoni għandha tieħu fil-Kumitat Konġunt, inkluż fir-rigward ta': (a) l-adozzjoni tal-Annessi tal-Ftehim; (b) l-adozzjoni ta' emendi għall-Annessi tal-Ftehim. Artikolu 5 Il-Kummissjoni tista’ tieħu kwalunkwe azzjoni li tkun xierqa skont l-Artikoli 5, 6, 8, 9, 10 u 11 tal-Ftehim. Artikolu 6 Il-Kummissjoni għandha tinforma lill-Kunsill regolarment dwar l-implimentazzjoni tal-Ftehim. Artikolu 7 Din id-Deċiżjoni għandha tidħol fis-seħħ l-għada tal-pubblikazzjoni tagħha f'Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President ABBOZZ TA’ FTEHIM BEJN L-UNJONI EWROPEA U L-ORGANIZZAZZJONI EWROPEA GĦAS-SIGURTÀ TAN-NAVIGAZZJONI BL-AJRU LI JIPPROVDI QAFAS ĠENERALI GĦALL-KOOPERAZZJONI MSAĦĦA L-Unjoni Ewropea (l-UE) u l-Organizzazzjoni Ewropea għas-Sigurtà tan-Navigazzjoni bl-Ajru (l-EUROCONTROL), minn hawn ’il quddiem imsejħin “il-Partijiet”, WARA LI KKUNSIDRAW it-Trattat dwar il-Funzjonament tal-Unjoni Ewropea (minn hawn ’il quddiem imsejjaħ “it-TFUE”), u b'mod partikolari l-Artikoli 218 u 220 tiegħu, WARA LI KKUNSIDRAW il-Konvenzjoni Internazzjonali tal-EUROCONTROL dwar il-Kooperazzjoni għas-Sigurtà tan-Navigazzjoni bl-Ajru tat-13 ta’ Diċembru 1960, kif emendata mill-Protokoll iffirmat fi Brussell fit-12 ta’ Frar 1981 (minn hawn ’il quddiem imsejħa “il-Konvenzjoni tal-EUROCONTROL”), u b'mod partikolari l-Artikoli 7.2 u 11.3 tagħha, WARA LI KKUNSIDRAW il-Miżura Nru 11/74 tat-12 ta’ Mejju 2011 meħuda mill-Kummissjoni Permanenti tal-EUROCONTROL li tiddelega l-awtorità lill-Aġenzija biex tiftaħ in-negozjati għall-konklużjoni ta' Ftehim ta' Livell Għoli mal-UE u l-Miżura Nru XXX ta' [data] meħuda mill-Kummissjoni Permanenti tal-EUROCONTROL li tapprova l-Ftehim innegozjat, WARA LI KKUNSIDRAW il-kuntesti istituzzjonali u legali preżenti rispettivi tal-Partijiet u l-kontribuzzjonijiet tagħhom għall-implimentazzjoni tal-Ajru Uniku Ewropew (is-SES) fl-UE u lil hinn minnha, WARA LI KKUNSIDRAW il-kompetenza mogħtija lill-UE fi kwistjonijiet relatati mas-SES, WARA LI KKUNSIDRAW ir-rwol tal-EUROCONTROL bħala l-organizzazzjoni intergovernattiva pan-Ewropea ċivili u militari speċjalizzata fil-qasam tal-ġestjoni tat-traffiku tal-ajru (l-ATM), BILLI l-Partijiet jaqsmu l-viżjoni tal-ksib ta’ netwerk Ewropew ottimu u integrat tal-ATM, li joffri livell għoli ta’ sigurtà, kosteffiċjenza, kapaċità u ħarsien ambjentali għall-benefiċċju tal-passiġġieri u taċ-ċittadini fil-fażijiet kollha tat-trasport bl-ajru, u flimkien ma’ mezzi oħra tat-trasport, BILLI l-leġiżlazzjoni tal-UE tħalli f’idejn il-Kummissjoni Ewropea għadd ta’ kompiti relatati mal-implimentazzjoni tas-SES, li għalihom hija meħtieġa għajnuna mingħand l-esperti, BILLI l-EUROCONTROL evolva, mill-1960 ’l hawn, f’ċentru uniku ta’ ħila fil-qasam tal-ATM, u ġab miegħu dimensjonijiet militari u pan-Ewropej bħala valur miżjud u għajnuna lill-Istati fit-twettiq ta' servizzi u funzjonijiet tal-qasam pubbliku, u billi dan għandu jkompli jgħin lill-Istati Membri tiegħu, inkluż fl-implimentazzjoni tas-SES u ta’ politiki relatati oħrajn tal-UE u jkompli jipprovdi pjattaforma pan-Ewropea biex jiġi ffaċilitat it-tisħiħ tal-kooperazzjoni militari fil-qasam tal-ATM, BILLI l-leġiżlazzjoni tal-UE tistipula li l-Kummissjoni Ewropea tista’ toħroġ mandati lill-EUROCONTROL sabiex dan jiżviluppa regoli ta’ implimentazzjoni marbutin mal-istabbiliment tas-SES, BILLI l-UE tirrikonoxxi l-kontribut essenzjali tal-EUROCONTROL biex igħinha fir-rwol tagħha bħala regolatur sabiex jiġu implimentati s-SES u politiki relatati oħrajn tal-UE, BILLI l-Organizzazzjoni tat-Trattat tal-Atlantiku tat-Tramuntana (in-NATO) u l-EUROCONTROL, fit-8 ta’ Mejju 2003, ikkonkludew Memorandum ta' Kooperazzjoni, BILLI l-Kummissjoni Ewropea u l-EUROCONTROL, fit-22 ta' Diċembru 2003, ikkonkludew Memorandum dwar qafas għall-kooperazzjoni, BILLI L-EUROCONTROL inħatar, permezz ta’ Deċiżjoni tal-Kummissjoni Ewropea tad-29 ta’ Lulju 2010, bħala l-Korp ta’ Analiżi tal-Prestazzjoni tas-SES, skont ir-Regolament (UE) Nru 691/2010, u l-EUROCONTROL aċċetta din il-ħatra permezz tad-Direttiva Nru 10/74 tal-Kummissjoni Permanenti tal-15 ta' Settembru 2010, BILLI L-EUROCONTROL inħatar, permezz ta’ Deċiżjoni tal-Kummissjoni Ewropea tas-7 ta’ Lulju 2011, bħala l-Maniġer tan-Netwerk għall-funzjonijiet tan-netwerk tal-ATM, skont ir-Regolament (UE) Nru 677/2011, u l-EUROCONTROL aċċetta din il-ħatra permezz tad-Direttiva Nru 11/77 tal-Kummissjoni Permanenti tal-1 ta' Settembru 2011, BILLI l-Partijiet għandhom relazzjoni u storja ta’ kooperazzjoni li ilha għaddejja fil-qasam tal-ATM u fl-implimentazzjoni tas-SES u ta’ politiki relatati oħrajn, u huma jixtiequ jsaħħu din ir-relazzjoni u jikkoordinaw bis-sħiħ aktar azzjonijiet, BILLI l-Partijiet għandhom jiżguraw li jkun hemm is-sinerġiji u jevitaw ix-xogħol doppju fi kwistjonijiet tal-ATM relatati mas-sigurtà u fi kwistjonijiet ambjentali, BILLI l-applikazzjoni fit-tul tal-ftehimiet eżistenti bejn il-Kummissjoni Ewropea u l-EUROCONTROL għandha tiġi eżaminata fid-dawl ta’ dan il-Ftehim u, fejn huwa xieraq, għandha tiġi kkonfermata u msaħħa permezz tiegħu, BILLI l-implimentazzjoni ta’ dan il-Ftehim ma għandhiex twassal għal finanzjament doppju tal-attivitajiet ta’ kooperazzjoni msemmija f’dan il-Ftehim u għalhekk ma għandhiex twassal għal kontribuzzjoni nominali min-naħa tal-UE għall-baġit tal-EUROCONTROL, BILLI l-għan tal-UE huwa li twessa’ l-kopertura ġeografika tas-SES lil hinn mill-UE, BILLI, mingħajr preġudizzju għar-relazzjonijiet bejn il-Partijiet u l-Istati Membri rispettivi tagħhom u mingħajr preġudizzju għad-drittijiet u l-obbligi tal-Istati Membri skont il-Konvenzjoni tal-EUROCONTROL u t-TFUE rispettivament, ta’ min jistabbilixxi mekkaniżmi ta’ kooperazzjoni u koordinazzjoni kumplimentari li jsaħħu lil xulxin b’mod reċiproku bejn l-UE u l-EUROCONTROL fl-implimentazzjoni tas-SES u ta’ politiki relatati oħrajn, b’mod partikolari fl-oqsma tal-ambjent, inkluż it-tibdil fil-klima, u tar-riċerka u l-iżvilupp, bil-ħsieb li l-ħila u l-għajnuna tal-EUROCONTROL jintużaw b’mod aħjar, BILLI l-għajnuna pprovduta mill-EUROCONTROL lill-UE għandha tkun konformi mal-prinċipji tat-trasparenza, tal-imparzjalità u tal-indipendenza, BILLI għandha tiġi ffaċilitata l-evoluzzjoni tal-organizzazzjoni tal-EUROCONTROL, b’mod partikolari, billi din tallinja ruħha b’mod progressiv biex tgħin lill-UE fl-implimentazzjoni tas-SES bil-ħsieb li tittejjeb il-prestazzjoni ġenerali tan-netwerk tal-ATM Ewropew, JAQBLU DWAR DAN LI ĠEJ: 1. KAMP TA’ APPLIKAZZJONI ĠENERALI 1.1 Il-Partijiet jaqblu li jsaħħu u jikkonsolidaw il-kooperazzjoni bejn l-UE u l-EUROCONTROL sabiex l-EUROCONTROL ikun jista’ jgħin lill-UE fl-implimentazzjoni tas-SES u ta’ politiki relatati tal-UE fl-UE u lil hinn minnha f’dawk l-Istati li jaqblu li jintrabtu bis-SES. 1.2 Il-Ftehim għandu jkun mingħajr preġudizzju għad-drittijiet u l-obbligi tal-Istati Membri bħala membri tal-EUROCONTROL jew tal-UE. 2. GĦANIJIET L-għanijiet ta’ dan il-Ftehim huma: – li jiġu stabbiliti l-elementi ewlenin ta’ kooperazzjoni msaħħa bejn il-Partijiet sabiex jingħata kontribut għall-implimentazzjoni f’waqtha u konsistenti tas-SES fl-UE u lil hinn minnha f’dawk l-Istati li jaqblu li jintrabtu bis-SES, u li tiġi stabbilita sistema effiċjenti tat-trasport bl-ajru permezz ta' attivitajiet li jirriflettu l-kompiti u r-responsabbiltajiet rispettivi tal-Partijiet; – li tiġi ffaċilitata l-kooperazzjoni ċivili u militari meħtieġa dwar l-ATM fis-SES; – li tiġi rrikonoxxuta u użata l-ħila tal-EUROCONTROL, inkluża l-kooperazzjoni ċivili u militari, biex l-UE tkun megħjuna fl-implimentazzjoni tas-SES u ta’ politiki relatati oħrajn, b'mod partikolari fl-oqsma tal-ambjent, inkluż it-tibdil fil-klima, u tar-riċerka u l-iżvilupp, sabiex tittejjeb il-prestazzjoni tan-netwerk tal-ATM Ewropew; – li jiġi rrikonoxxut il-valur tal-fatt li l-EUROCONTROL jibqa’ jwettaq, kif xieraq, attivitajiet u funzjonijiet li jappoġġaw l-implimentazzjoni tas-SES; – li tiġi stabbilita l-kooperazzjoni meħtieġa biex ikun appoġġat u ffaċilitat l-involviment ta’ Stati li mhumiex membri tal-UE fis-SES, bil-ħsieb li l-implimentazzjoni tas-SES titwessa’ lil hinn mill-UE u li, progressivament, il-qafas leġiżlattiv tas-SES jibda jiġi applikat fl-istati kollha li huma membri tal-EUROCONTROL; – li jiġu żgurati s-sinerġiji u tiġi evitata d-duplikazzjoni tax-xogħol imwettaq mill-EASA fi kwistjonijiet tal-ATM relatati mas-sigurtà u fi kwistjonijiet ambjentali, inkluż, fejn ikun xieraq, permezz tal-iżvilupp ta' mekkaniżmi sodi ta' kooperazzjoni bejn l-EASA u l-EUROCONTROL, filwaqt li jitqiesu r-responsabbiltajiet pan-Ewropej tal-EUROCONTROL. 3. OQSMA TA’ KOOPERAZZJONI 3.1 L-oqsma ta’ kooperazzjoni li jaqgħu fi ħdan dan il-Ftehim huma dawk meħtieġa għall-implimentazzjoni tas-SES, inkluż is-SESAR, u ta’ politiki relatati oħrajn tal-UE, b’mod partikolari l-ambjent, inkluż it-tibdil fil-klima, u l-politiki ta’ riċerka u żvilupp marbutin mal-ATM. 3.2 Il-kooperazzjoni għandha tittratta s-suġġetti li ġejjin: a) il-blokok funzjonali tal-ispazju tal-ajru; b) l-awtoritajiet superviżjorji nazzjonali; c) l-appoġġ fil-qasam tas-sigurtà tal-ġestjoni tat-traffiku tal-ajru u tas-servizzi tan-navigazzjoni bl-ajru (ATM/ANS), inkluż l-appoġġ lill-EASA, kif stipulat fl-Artikolu 2; d) il-kooperazzjoni u l-koordinazzjoni ċivili u militari; e) il-koordinazzjoni internazzjonali, b’mod partikolari mal-ICAO u ma’ stati li mhumiex Stati Membri tal-Partijiet; f) is-servizzi tal-ġestjoni tat-traffiku tal-ajru u tal-komunikazzjoni/tan-navigazzjoni/tas-sorveljanza (ATM/CNS), inkluż fl-ispazju; g) l-istatistika u d-dejta relatati mat-trasport bl-ajru; h) il-kwistjonijiet ambjentali relatati mal-avjazzjoni; i) il-politika tal-ajruporti. 3.3 Il-kooperazzjoni tista’ tittratta wkoll is-suġġetti li ġejjin: a) is-sigurtà tal-ATM; b) il-politika tal-ispettru; c) is-sistemi tal-ajru mingħajr ekwipaġġ (UAS). 3.4 Is-suġġetti u l-modalitajiet ta’ kooperazzjoni għandhom ikunu ddefiniti f’aktar dettall f’Annessi separati ta’ dan il-Ftehim. 4. METODI TA’ KOOPERAZZJONI 4.1 Il-Ftehim ser jitwettaq permezz tal-metodi ta’ kooperazzjoni li ġejjin: a) l-appoġġ reċiproku; b) il-mekkaniżmi għall-kooperazzjoni msaħħa, il-mekkaniżmi u l-uffiċċji ta’ kollegament, u l-koordinazzjoni ta’ studji u programmi u l-attivitajiet konġunti; c) il-mekkaniżmi għall-ġbir u l-iskambju reċiproku ta' informazzjoni, dejta u statistika, kif ikun xieraq; d) il-koordinazzjoni tal-kooperazzjoni fuq kwistjonijiet tekniċi fil-livell ta’ ħidma fil-kuntest tal-ICAO. 4.2 Fir-rigward tal-aspetti militari tas-SES, il-Partijiet għandhom jiżguraw li l-proċessi rilevanti ta’ konsultazzjoni mal-partijiet interessati jintużaw bl-aħjar mod. 4.3 Il-koordinazzjoni u l-iffaċilitar tal-attivitajiet ta' kooperazzjoni skont dan il-Ftehim għandhom jitwettqu mill-Aġenzija tal-EUROCONTROL f'isem din l-organizzazzjoni, u mill-Kummissjoni Ewropea f'isem l-UE. L-EUROCONTROL jista’ jappoġġa wkoll korpi oħra tal-UE, kif xieraq, permezz ta’ strumenti speċifiċi, bil-ħsieb li jittejbu kemm jista’ jkun il-ħila u r-riżorsi eżistenti u li dawn jiġu integrati flimkien. 5. KONSULTAZZJONI U INFORMAZZJONI 5.1 Il-Partijiet għandhom jikkonsultaw lil xulxin regolarment sabiex jikkoordinaw bis-sħiħ l-attivitajiet tagħhom li huma relatati ma’ dan il-Ftehim. Kull Parti għandha tinforma lill-Parti l-oħra, mingħajr preġudizzju għall-proċessi rispettivi tagħhom ta’ teħid tad-deċiżjonijiet, bi kwalunkwe inizjattiva li tkun rilevanti għal dan il-Ftehim fl-oqsma tal-kooperazzjoni msemmija fl-Artikolu 3 u li tista’ tkun ta’ interess għall-Parti l-oħra. 5.2 Il-Partijiet għandhom jiskambjaw l-informazzjoni li tista’ tkun meħtieġa għall-implimentazzjoni ta’ dan il-Ftehim, suġġett għar-regoli rispettivi tagħhom. Ħlief meta jkun stipulat mod ieħor, il-Partijiet ma għandhom jiżvelaw l-ebda informazzjoni skambjata b’rabta ma’ dan il-Ftehim lil kwalunkwe persuna, ħlief lil dawk impjegati magħhom jew li huma uffiċjalment intitolati jittrattaw it-tali informazzjoni, u lanqas ma għandhom jużawha għal għanijiet kummerċjali. It-tali żvelar għandu jsir biss sal-punt li jkun meħtieġ għall-għan ta’ dan il-Ftehim u għandu jsir b’mod strettament kunfidenzjali. 5.3 Il-korpi rilevanti tal-Partijiet għandhom jiltaqgħu flimkien, jekk ikun meħtieġ, biex jiskambjaw l-opinjonijiet tagħhom. 6. KUNFIDENZJALITÀ 6.1 Kull Parti għandha tieħu l-prekawzjonijiet raġonevoli kollha meħtieġa biex tipproteġi l-informazzjoni li tkun waslitilha skont dan il-Ftehim u l-Annessi tiegħu minn żvelar mhux awtorizzat. Meta tipprovdi l-informazzjoni lill-Parti l-oħra, Parti tista’ tagħżel il-partijiet tal-informazzjoni li hija tqis li ma jistgħux jiġu żvelati. 6.2 Il-Partijiet jaqblu li jissalvagwardjaw, sal-punt li jkun meħtieġ skont ir-regoli rispettivi tagħhom, il-protezzjoni tal-informazzjoni kklassifikata li tkun waslitilhom mingħand il-Parti l-oħra b’applikazzjoni ta' dan il-Ftehim, jekk ikun hemm. 6.3 B’mod partikolari, suġġetti għar-regoli rispettivi tagħhom, il-Partijiet ma għandhomx jiżvelaw informazzjoni li tkun waslitilhom mingħand il-Parti l-oħra skont dan il-Ftehim u li tkun meqjusa bħala informazzjoni proprjetarja. It-tali informazzjoni għandha tkun immarkata bħala informazzjoni proprjetarja kif xieraq skont ir-regoli rispettivi tagħhom. 6.4 Il-Partijiet għandhom jaqblu rigward arranġamenti tax-xogħol dwar proċeduri ulterjuri għall-protezzjoni tal-informazzjoni kklassifikata pprovduta skont dan il-Ftehim, kif meħtieġ. It-tali proċeduri għandhom jinkludu l-possibbiltà li kull Parti tivverifika liema miżuri ta’ protezzjoni l-Parti l-oħra tkun daħħlet fis-seħħ. 7. ĠESTJONI TAL-FTEHIM 7.1 Qed jitwaqqaf Kumitat Konġunt, magħmul minn rappreżentant minn kull Parti, li jista’ jkollu miegħu osservaturi mill-Istati Membri tal-Partijiet u esperti. Il-Kumitat Konġunt għandu jkun responsabbli għall-funzjonament tajjeb ta' dan il-Ftehim. 7.2 Għandha ssir laqgħa tal-Kumitat Konġunt mill-anqas darba fis-sena biex tiġi vvalutata u eżaminata l-implimentazzjoni ta’ dan il-Ftehim u din għandha tiġi organizzata b’mod kosteffiċjenti. Kull Parti tista’ ssejjaħ laqgħa tal-Kumitat Konġunt fi kwalunkwe mument. 7.3 Il-Kumitat Konġunt jista’ jqis kwalunkwe kwistjoni relatata mal-funzjonament u mal-implimentazzjoni ta’ dan il-Ftehim. B’mod partikolari, għandu jkun responsabbli biex: a) isolvi kwalunkwe kwistjoni marbuta mal-applikazzjoni u l-implimentazzjoni ta’ dan il-Ftehim; b) iqis modi kif tista' tittejjeb l-implimentazzjoni ta' dan il-Ftehim u jagħmel rakkomandazzjonijiet lill-Partijiet għall-emendar tiegħu, kif xieraq; c) jidentifika oqsma ġodda ta’ kooperazzjoni; d) jadotta u jemenda l-Annessi u l-arranġamenti tax-xogħol li jaqgħu fil-kamp ta’ applikazzjoni ta’ dan il-Ftehim; e) isolvi kwalunkwe differenza jew tilwima marbuta mal-interpretazzjoni jew l-applikazzjoni ta’ dan il-Ftehim. 7.4 Il-Kumitat Konġunt għandu jaħdem abbażi ta’ ftehim bejn ir-rappreżentanti tal-Partijiet. 7.5 Il-Kumitat Konġunt għandu jadotta r-regoli ta’ proċedura tiegħu. 8. FINANZJAMENT 8.21 Il-Parti li tkun qed titlob lill-Parti l-oħra twettaq attivitajiet ta’ appoġġ skont dan il-Ftehim għandha tiżgura l-finanzjament tat-tali attivitajiet. 8.12 L-aspetti finanzjarji relatati mal-kooperazzjoni skont dan il-Ftehim għandhom jiġu ddefiniti skont ir-regoli applikabbli għall-baġits rispettivi tal-Partijiet. Il-Partijiet għandhom jikkonkludu ftehimiet separati b’rabta ma’ dan, fejn ikun xieraq. 9. RELAZZJONIJIET ESTERNI U KOOPERAZZJONI 9.1 Kull Parti għandha tinforma lill-Parti l-oħra bl-attivitajiet tagħha ta’ dimensjoni internazzjonali li jkunu rilevanti għal dan il-Ftehim u li jistgħu jkunu ta’ interess għall-Parti l-oħra. 9.2 Kull meta jkun xieraq, Parti tista’ tikkonsulta lill-Parti l-oħra dwar kwalunkwe kwistjoni li tkun rilevanti għall-attivitajiet internazzjonali tagħha. 10. SOLUZZJONI TAT-TILWIM 10.1 Il-Partijiet għandhom jagħmlu l-isforzi kollha possibbli biex isolvu kwalunkwe differenza li jkun hemm bejniethom li tkun ġejja mill-kooperazzjoni tagħhom skont dan il-Ftehim. 10.2 F’każ li xi differenza tibqa' ma tissolviex, kull Parti tista' tressaq it-tilwima quddiem il-Kumitat Konġunt, li għandu jiddiskuti l-kwistjoni bil-għan li jsolviha permezz tan-negozjar. 11 SKAMBJU TAL-PERSUNAL Suġġetti għar-regoli u l-proċeduri rispettivi tagħhom, il-Partijiet jistgħu jiskambjaw u jissekondaw il-persunal kif meħtieġ biex iwettqu l-attivitajiet deskritti f’dan il-Ftehim jew fl-Annessi tiegħu. It-tali skambji kollha għandhom isiru skont it-termini u l-kundizzjonijiet li l-Partijiet ikunu qablu dwarhom. 12 ANNESSI L-Annessi ta' dan il-Ftehim għandhom jiffurmaw parti integrali minnu. 13 DĦUL FIS-SEĦĦ U TERMINAZZJONI 13.1 Sakemm jidħol fis-seħħ, dan il-Ftehim għandu jiġi applikat b’mod provviżorju mid-data meta jiġi ffirmat. 13.2 Dan il-Ftehim għandu jidħol fis-seħħ meta l-Partijiet ikunu nnotifikaw lil xulxin, bil-miktub, li l-proċeduri interni rispettivi tagħhom meħtieġa għad-dħul fis-seħħ tiegħu jkunu tlestew u huwa għandu jibqa’ fis-seħħ sa ma jiġi tterminat. 13.3 Dan il-Ftehim jista’ jiġi tterminat fi kwalunkwe ħin minn kull Parti. It-tali terminazzjoni għandha ssir b’notifika bil-miktub mibgħuta sitt xhur bil-quddiem minn Parti waħda lill-Parti l-oħra, sakemm in-notifika ta’ terminazzjoni msemmija ma tiġix irtirata b'kunsens reċiproku min-naħa tal-Partijiet qabel jiskadi dan il-perjodu. Magħmul fi Brussell, Għall-Unjoni Ewropea Għall-Organizzazzjoni Ewropea għas-Sigurtà tan-Navigazzjoni bl-Ajru